बोले- केरल में साजिश के तहत होता है कन्वर्जन..लड़कियों को बहलाकर कराते हैं धर्मांतरण; यही सोच बनाई फिल्म
Bollywood Movie The Kerala Story Controversy - रिलीज हुई ‘द केरला स्टोरी ’को इंडिपेंडेंट फिल्ममेकर सुदीप्तो सेन ने डायरेक्ट किया है। फिल्म अपनी कहानी को लेकर विवादों में है। इसकी रिलीज के खिलाफ सुप्रीम कोर्ट तक मैटर गया
आज रिलीज हुई ‘द केरला स्टोरी ’को इंडिपेंडेंट फिल्ममेकर सुदीप्तो सेन ने डायरेक्ट किया है। फिल्म अपनी कहानी को लेकर विवादों में है। इसकी रिलीज के खिलाफ सुप्रीम कोर्ट तक मैटर गया। हालांकि कोर्ट ने फिल्म की रिलीज को रोकने से मना कर दिया। सुदीप्तो ने बताया कि उन्हें ये फिल्म बनाने का आइडिया कैसे आया।
सुदीप्तो ने कहा कि केरल में एक घटना हुई थी। एक 19 साल की लड़की को बहला फुसला कर धर्मांतरण किया गया। बाद में उसे जिंदा जला दिया गया। उस घटना से वे काफी हर्ट हुए थे। वहीं से उनके दिमाग में ये फिल्म बनाने की सोच डेवलप हुई।
केरल में साजिश के तहत होता है कन्वर्जन, सरकार भी कुछ नहीं कहती
सुदीप्तो का कहना है कि अगर कोई किसी से प्रेम करता है और उसके लिए दूसरे धर्म को स्वीकार कर लेता है तो उन्हें कोई दिक्कत नहीं है लेकिन जब कन्वर्जन किसी खास मंशा से किया जा रहा है फिर उसे दिखाना बहुत जरूरी है।
सुदीप्तो ने दैनिक भास्कर से बातचीत में कहा, 'एक पॉइंट के बाद मुझे महसूस हुआ कि यह सब एक पैटर्न के तहत हो रहा है। पहले लोगों को डराओ। हिंदू देवी देवताओं को डिसक्रेडिट करो।
केरल की एक ऑर्गनाइजेशन है, जहां 10 लड़कियां बुरे टॉर्चर झेलती थीं। मैंने उनका इंटरव्यू किया। वहां से मुझे निमिषा, फातिमा का केस समझा गया। महसूस हुआ कि धर्मांतरण और उसके बाद का सिलिसला सोची समझी साजिश के तहत किया जा रहा है। चूंकि केरल में मुस्लिमों की तादाद सरकार बनाने में अहम रोल प्ले करती है इसलिए इस मसले पर नेताओं और सरकार ने भी कुछ नहीं कहा।
'मैंने जो रिसर्च की उसके हिसाब से 32 हजार लोगों का कन्वर्जन हुआ'
सुदीप्तो ने आगे कहा, मैंने सात साल तक इस सब्जेक्ट पर रिसर्च किया। फिर पिछले दो तीन सालों से मैं विपुल शाह जो मेरे प्रोड्युसर हैं, उनके साथ रिसर्च करता रहा। मैंने एक डॉक्यूमेंट्री भी बनाई थी, इसे लंदन से अवॉर्ड भी मिला था। इन सात सालों में हम लोगों ने एक मैथेमैटिक्स किया है। इसके आधार पर करीब 32 हजार लोगों का धर्म परिवर्तित कराया गया। हालांकि केरल के लोकल लोगों का कहना है कि 50 हजार से ज्यादा लोगों के कन्वर्जन हुए हैं।
फिल्म बनाने के लिए बीजेपी ने फंडिंग की? सुदीप्तो ने इस पर क्या कहा..
सुदीप्तो से पूछा गया कि क्या उन्हें ये फिल्म बनाने के लिए बीजेपी की तरफ से फंडिंग हुई है। जवाब में उन्होंने कहा, 'बीजेपी फिल्म कब से बनाने लगी? हमारे देश का दुर्भाग्य इस बात का है कि अगर आप किसी गरीब को रोटी खिलाने को कहें तो सामने वाले कहेंगे कि यह ऐसा क्यों कर रहा है? मतलब ये कि अगर आप उनके नैरेटिव में फिट नहीं बैठते तो वो आपको डिसक्रेडिट कर देंगे। उन्हें खुद के तर्कों के अलावा कोई और दुनिया दिखती नहीं है।
कन्वर्जन और ISIS की ट्रैफिकिंग का मसला तो वर्ल्डवाइड है। हम ISIS या दूसरे आतंकी संगठन की बात करते हैं तो लोग रिलीजन लेकर आ जाते हैं। शुक्रवार को हमने केरला हाईकोर्ट में कहा कि बहुत सारी फिल्मों में मंदिर का पुजारी विलेन दिखाया जाता है तो क्या पूरा धर्म ही गलत हो गया?
लद्दाख के आगे एक वैली में बनाया गया ISIS का शूटिंग कैंप
सुदीप्तो ने कहा कि उन्होंने फिल्म की शूटिंग केरला, मुंबई और लद्दाख में की। हिंदुकुश और काराकोरम पर्वत के आगे एक नुब्रा वैली है, वहां ISIS के कैंप को क्रिएट किया गया। वहां उन्होंने माइनस पांच से सात डिग्री सेल्सियस में भी शूट किया। केरल में परमिशन नहीं मिली इसलिए छिप-छिप कर शूटिंग करना पड़ा।
6 एक्ट्रेसेस को अप्रोच किया, किसी ने हामी नहीं भरी
फिल्म में अदा शर्मा की एंट्री कैसे हुई। सुदीप्तो ने इसके बारे में भी बात की। उन्होंने कहा, 'हमने साउथ की पांच-छह बड़ी एक्ट्रेसेस को फिल्म के लिए अप्रोच किया था लेकिन किसी ने हामी नहीं भरी। फिर अदा शर्मा फिल्म करने को राजी हुईं। अदा घबराई हुई नहीं थीं। उन्होंने बहादुरी से सिचुएशन को फेस किया। साउथ की जिन छह बड़ी एक्ट्रेसेज को हमने अप्रोच किया, अब उनका नाम लेना सही नहीं है।'
फिल्म मेकर्स को बीजेपी और संघ का चमचा कहा गया
प्रोड्युसर विपुल अमृलाल शाह ने कहा, 'हमारे चैनल को 5 मिनट के लिए किसी ने हैक कर लिया। टीजर पर जो डिस्क्रिप्शन लाइन थी, उसमें 32 हजार का आंकड़ा था। उसे चेंज कर 3 कर दिया। हमें पता लगा तो उसे ठीक किया पर ताज्जुब की बात है कि हजारों लोगों ने स्क्रीनशॉट लिए और बिफोर- आफ्टर बना लिया।
हमें कहा जाने लगा कि हम संघ वाले लोग हैं। बीजेपी के चमचे हैं, एजेंडे वाले लोग हैं। पर पब्लिक ने वो नहीं माना और जमकर रिस्पॉन्स दिया है। आंकड़े के मुद्दे पर केरल हाईकोर्ट में डिबेट हो रहा है। हमने खुलकर आंकड़ा दिया है। चूंकि अभी मैटर हाईकोर्ट में है तो हमारे पास उतने आंकड़ें कहां से आए, ये पूरा खुलासा दस्तावेज के साथ देंगे।'